গেম অব থ্রোনস
গেম অব থ্রোনস () ডেভিড বেনিওফ ও ডি. বি. ওয়েস নির্দেশিত মার্কিন কাল্পনিক নাট্য ধারাবাহিক। এটি জর্জ আর. আর. মার্টিন রচিত ফ্যান্টাসি উপন্যাস ধারবাহিক "আ সং অব আইস অ্যান্ড ফায়ার" অবলম্বনে নির্মিত, যার প্রথম উপন্যাসটি হল "আ গেম অব থ্রোনস"। ধারাবাহিকটি আইসল্যান্ড, উত্তর আয়ারল্যান্ড, কানাডা, ক্রোয়েশিয়া, স্কটল্যান্ড, মাল্টা, মরক্কো, যুক্তরাষ্ট্র ও স্পেনে চিত্রায়িত হয়েছে। ধারাবাহিকটি ২০১১ সালের ১৭ এপ্রিল এইচবিও চ্যানেলে প্রথম প্রচারিত হয় এবং এর সপ্তম মৌসুম শেষ হয় ২৭ আগস্ট, ২০১৭। ধারাবাহিকটি ২০১৯ সালে অষ্টম মৌসুম দিয়ে শেষ হবে।
ধারাবাহিকটি ২০১৫ ও ২০১৬ সালে অসাধারণ নাট্য ধারাবাহিক বিভাগে পুরস্কারসহ ৩৮টি প্রাইমটাইম এমি পুরস্কার লাভ করে, যা অন্য যে কোন টেলিভিশন ধারাবাহিকের চেয়ে বেশি। অন্যান্য পুরস্কারের মধ্যে রয়েছে শ্রেষ্ঠ নাট্য উপস্থাপনার জন্য ২০১২ থেকে ২০১৪ সালে তিনটি হুগো পুরস্কার, ২০১১ সালে একটি পিবডি পুরস্কার। এছাড়া ২০১২ এবং ২০১৫ থেকে ২০১৭ সালে ধারাবাহিকটি চারবার শ্রেষ্ঠ নাট্য টেলিভিশন ধারাবাহিকের জন্য গোল্ডেন গ্লোব পুরস্কারের মনোনয়ন লাভ করে। কুশীলবদের মধ্যে পিটার ডিংকলেজ তার টিরিয়ন ল্যানিস্টার চরিত্রের জন্য ২০১১ ও ২০১৫ সালে দুইবার নাট্য ধারাবাহিকে শ্রেষ্ঠ পার্শ্ব অভিনেতার জন্য প্রাইমটাইম এমি পুরস্কার ও ২০১২ সালে একবার গোল্ডেন গ্লোব পুরস্কার লাভ করেন। এছাড়া লিনা হিডি, এমিলিয়া ক্লার্ক, কিট হ্যারিংটন, মেইজি উইলিয়ামস তাদের স্ব-স্ব চরিত্রের জন্য প্রাইমটাইম এমি পুরস্কারের মনোনয়ন লাভ করেন।
গেম অব থ্রোনস ধারাবাহিকটি "আ সং অব আইস অ্যান্ড ফায়ার" অবলম্বনে নির্মিত। কাল্পনিক ওয়েস্টেরস মহাদেশের সাত রাজ্যে এবং এসোস মহাদেশে এর ঘটনাবলি সংগঠিত হয়। ধারাবাহিকটিতে কয়েকটি অভিজাত পরিবারের মধ্যে আয়রন থ্রোন দখলের ও অন্যান্য পরিবারসমূহের এর থেকে স্বাধীনতা লাভের জন্য লড়াই দেখানো হয়েছে। অন্যদিকে আরেকটি বড় ধরনের ভয় হল বরফাচ্ছন্ন উত্তরাংশ ও পূর্বে এসোস মহাদেশ।
ধারাবাহিকটি মূলত এতে প্রদর্শিত মধ্যযুগীয় বাস্তবতার জন্য প্রশংসিত হয়েছে। জর্জ আর. আর. মার্টিন গল্পটিতে জাদু ও জাদুকর সম্বলিত সমকালীন কল্পনাধর্মী গল্পের চেয়ে যুদ্ধ, রাজনৈতিক ষড়যন্ত্র ও চরিত্র সম্বলিত ঐতিহাসিক কল্পকাহিনী হিসেবে রূপ দান করেন। তিনি মনে করেন মহাকাব্যিক কাল্পনিক ধাঁচে জাদুর পরিমিত ব্যবহার থাকা উচিত। মার্টিন বলেন "মানব সভ্যতার ইতিহাসে সত্যিকারের ভয়ের কারণ ওর্ক বা অন্ধকার নয়, বরং আমরা নিজেরাই।"
কাল্পনিক ধরনের একটি সাধারণ বিষয়বস্তু হল ভাল ও মন্দের দ্বন্দ্ব। মার্টিন বলেন এটা বাস্তব জীবনের অবস্থা তুলে ধরে না। বাস্তব জীবনের ব্যক্তি-বিশেষের ভাল ও মন্দের সামর্থের সাথে মিল রেখে মার্টিন এ থেকে মুক্তির পথ খুঁজেছেন এবং চরিত্রের পরিবর্তন এনেছেন। এই ধারাবাহিকটি দর্শকদের বিভিন্ন চরিত্রাবলি তাদের নিজেদের দৃষ্টিকোণ থেকে দেখার সুযোগ দিয়েছে এবং যাদের খল চরিত্রে ভাবা হচ্ছে তাদেরকেও তার দিক স্পষ্ট করার সুযোগ দিয়েছে। নির্মাতা বেনিওফ বলেন, "জর্জ এতে তিক্ত বাস্তবতা থেকে শুরু করে উচ্চমাত্রার কল্পনার প্রতিফলন ঘটিয়েছেন। তিনি সাদাকালো পৃথিবীতে ধূসর সুরের পরিচয় করিয়ে দিয়েছেন।
প্রথমদিকের মৌসুমগুলোতের "আ সং অব আইস অ্যান্ড ফায়ার" বই হতে অনুপ্রাণিত হয়ে কয়েকটি মূল চরিত্রকে নিয়মিতভাবে মেরে ফেলা হত, এবং একে দর্শকের মাঝে উদ্বিগ্নতা সৃষ্টি বলে আখ্যায়িত করা হয়। পরের মৌসুমগুলোতে সমালোচকগণ দেখেন যে নির্দিষ্ট কিছু চরিত্র "প্লট আর্মার" সৃষ্টি করেছে, যা এই ধারাবাহিকটিকে প্রচলিত অন্যান্য ধারাবাহিক থেকে বেশি কিছু করে তুলেছে। এছাড়া ধারাবাহিকটিতে যুদ্ধে প্রচুর পরিমাণ মৃত্যুর চিত্র তুলে ধরা হয়েছে।
এই ধারাবাহিকের প্রধান চরিত্রসমূহ হলঃ
লর্ড এডার্ড "নেড" স্টার্ক (শন বিন) স্টার্ক পরিবারের প্রধান। এই পরিবারের সদস্যরা মূল গল্পে সর্বত্র বিরাজমান। নেড ও তার স্ত্রী ক্যাটলিন স্টার্কের (মিশেল ফেয়ারলি) পাঁচ সন্তান। বড় পুত্র রব স্টার্ক (রিচার্ড ম্যাডেন), তার পরে কন্যা সানসা স্টার্ক (সোফি টার্নার), আরিয়া স্টার্ক (মেইজি উইলিয়ামস), ব্রান স্টার্ক (আইজ্যাক হেম্পস্টিড-রাইট) এবং সর্বকনিষ্ঠ রিকন স্টার্ক (আর্ট পার্কিনসন)। নেডের অবৈধ সন্তান জন স্নো (কিট হ্যারিংটন) এবং তার বন্ধু স্যামওয়েল টার্লি (জন ব্র্যাডলি) লর্ড কমান্ডার জেওর মোরমন্টের (জেমস কসমো) অধীনে নাইট্‌স ওয়াচে দ্বায়িত্ব পালন করে। পরে স্নো উইন্টারফেলের রাজা এবং স্যাম সিটাডেলে দ্বায়িত্বরত। প্রাচীরের উত্তরে বসবাসকারী ওয়াইল্ডলিংসের মধ্যে রয়েছে গিলি (হান্নাহ মুরে), যে পরে স্যামের স্ত্রী, এবং যোদ্ধাদের মধ্যে রয়েছে টরমুন্ড জায়ান্টসবেন (ক্রিস্টোফার হিভজু) এবং ইগ্রিত (রোজ লেসলি)।
স্টার্ক পরিবারের অন্যান্য সদস্যরা হলেন নেডের রক্ষী থিয়ন গ্রেজয় (আলফি অ্যালেন), তার সামন্ত রুজ বোল্টন (মাইকেল ম্যাকএলহাটন), বোল্টনের অবৈধ পুত্র রামসি বোল্টন (ইউয়ান রিওন)। রবের প্রেমিকা ও স্ত্রী তালিসা মাইগার (উনা চ্যাপলিন), আরিয়ার বন্ধু কামারের শিক্ষানবিশ এবং রবার্টের অবৈধ পুত্র গেন্ড্রি (জো দেম্পসি) ও গুপ্তহন্তা জাকেন হগার (টম অলাসচিহা), এবং ক্যাটলিন ও পরে সানসার রক্ষী নারী যোদ্ধা টার্থের ব্রিয়ান (গোয়েন্ডোলিন ক্রিস্টি)।
রাজধানী কিংস ল্যান্ডিংয়ের চরিত্রগুলোর মধ্যে রয়েছে নেডের বন্ধু রাজা বরার্ট ব্যারাথিয়ন (মার্ক অ্যাডি) এবং রাণী সার্সি ল্যানিস্টার (লিনা হিডি), যে তার জমজ ভাই স্যার জেমি ল্যানিস্টার (নিকোলাই কোস্টা-ওয়াল্ডাউ) তার প্রেমিক রূপে গ্রহণ করে। রাণী সার্সি তার ছোট ভাই বামনাকৃতির টিরিয়ন ল্যানিস্টারকে (পিটার ডিংকলেজ) ঘৃণা করে। টিরিয়ন জফ্রি রাজা হলে তার প্রতিনিধি নির্বাচিত হয় এবং পরে জফ্রিকে হত্যার দায়ে এসোসে পালিয়ে যায় ও সেখানে রাণী ডিনেরিসের প্রতিনিধিত্ব করে। ল্যানিস্টারদের পিতা লর্ড টাইউইন ল্যানিস্টার (চার্লস ড্যান্স) ল্যানিস্টারদের প্রধান। সার্সির দুই ছেলে জফ্রি ব্যারাথিয়ন (জ্যাক গ্লিসন) এবং টমেন ব্যারাথিয়ন (ডিন-চার্লস চ্যাপম্যান)। জফ্রির রক্ষী মুখ-পোড়া যোদ্ধা স্যান্ডর "দ্য হাউন্ড" ক্লিগেন (ররি ম্যাককেন) এবং তার ভাই নাইট গ্রেগর "দ্য মাউন্টেন" ক্লিগেন (হাফথোর ইউলিউস পয়োঁসন)।
রাজা রবার্টের পরামর্শদাতা পরিষদের মধ্যে রয়েছে পিটার "লিটলফিঙ্গার" বেলিশ (এইডান গিলেন), নপুংসক গোয়েন্দা ভ্যারিস (কনলেথ হিল)। রবার্টের ভাই স্ট্যানিস ব্যারাথিয়ন (স্টিফেন ডিলান) এবং তার পরামর্শদাতা বিদেশি অগ্নি পূজারি মেলিসান্দ্রে (কারিস ভান হাউটেঁ) ও সাবেক চোরাকারবারি ও বর্তমান নাইট স্যার ডেভস সিওর্থ (লিয়াম কানিংহাম)। ধন্যাট্য টাইরেল পরিবারের মার্জারি টাইরেল (নাটালি ডোরমার)। রাজধানীর ধর্মীয় নেতাদের প্রধান হাই স্প্যারো (জনাথন প্রাইস)।
অন্যদিকে মূল রাজবংশের শেষ রাজার দুই সন্তান ভিসেরিস টার্গেরিয়ান (হ্যারি লয়েড) এবং ডিনেরিস টার্গেরিয়ান (এমিলিয়া ক্লার্ক) তাদের জীবন নিয়ে পালাচ্ছে এবং সিংহাসন পুনঃপ্রাপ্তির জন্য দল গঠন করছে। ডিনেরিসের যাযাবর ডথোরাকি সর্দার খাল ড্রগোর (জ্যাসন মোমোয়া) সাথে বিবাহ হয়। ড্রগোর মৃত্যুর পর তার চিতা থেকে সে তিনটি ড্রাগন নিয়ে বের হলে ডথোরাকিরা তার অনুগামী হয়। ডিনেরিসের অনুগামীদের মধ্যে আরও উল্লেখযোগ্য ব্যক্তিবর্গ হল রাজধানী থেকে নির্বাসিত নাইট স্যার জোরাহ মোরমন্ট (ইয়ান গ্লেন), নাথের বহুভাষী মিসান্দেই (নাথালি এমানুয়েল) এবং যোদ্ধা দারিও নাহারিস (মিখেল হুইসমান)।
"গেম অব থ্রোনস" শুরুর পূর্বে থেকেই ভক্তমহলের মধ্যে প্রত্যাশিত একটি ধারাবাহিক ছিল, এবং প্রচারের পরে ইতিবাচক সমালোচনা লাভ করেছে ও ব্যবসাসফল হয়েছে। "দ্য গার্ডিয়ান" অনুসারে, ২০১৪ সালে এটি ছিল টেলিভিশনে "সর্ববৃহৎ নাটক" এবং "সর্বাধিক আলোচিত অনুষ্ঠান"।
"গেম অব থ্রোনস" সমালোচকদের দ্বারা প্রশংসিত হয়েছে, যদিও এই ধারাবাহিকে প্রদর্শিত নগ্নতা ও খুনাখুনির দৃশ্যসমূহ সমালোচিত হয়েছে। এই ধারাবাহিকের বিভিন্ন মৌসুমসমূহ বিভিন্ন প্রকাশনার বার্ষিক "সেরা" তালিকায় স্থান করে নিয়েছে, এর মধ্যে উল্লেখযোগ্য হল "দ্য ওয়াশিংটন পোস্ট" (২০১১), "টাইম" (২০১১ ও ২০১২) এবং "দ্য হলিউড রিপোর্টার" (২০১২)।
অভিনয়শিল্পীদের অভিনয়ও প্রশংসিত হয়েছে। পিটার ডিংকলেজ "সুন্দর, নীতিগতভাবে দ্ব্যর্থতাসম্পন্ন, ও আত্ম-সচেতন" টিরিয়ন ল্যানিস্টার চরিত্রটির জন্য প্রাইমটাইম এমি পুরস্কার ও গোল্ডেন গ্লোব পুরস্কার লাভ করেন। "লস অ্যাঞ্জেলেস টাইমসের" ম্যারি ম্যাক্‌নামারা "২য় মৌসুমে" টিরিয়ন কেন্দ্রীয় চরিত্রে চলে আসার পর বলেন "এটি বিভিন্ন দিক থেকে "গেম অব থ্রোনস" ডিঙ্কলিজের শো"। কয়েকজন সমালোচক অভিনেত্রী ও শিশুশিল্পীদের অভিনয়কেও তুলে ধরেছেন। ১ম মৌসুমে চৌদ্দ বছর বয়সী মেইজি উইলিয়ামস আরিয়া স্টার্ক চরিত্রে অভিনয় করেন। এটি ছিল তার অভিনীত প্রথম কাজ। পরে তিনি ২য় মৌসুমে প্রবীণ অভিনেতা চার্লস ড্যান্সের (টাইউইন ল্যানিস্টার) সাথে সমান তালে অভিনয় করেন।
গেম অব থ্রোনস শুরু হওয়ার পর থেকে ৩৮টি প্রাইমটাইম এমি পুরস্কার, ৫টি স্ক্রিন অ্যাক্টরস গিল্ড পুরস্কার, এবং একটি পিবডি পুরস্কার লাভ করে।